大正新脩大蔵経/第九巻法華部全・華嚴部上/妙法蓮華經/觀世音菩薩普門品第二十五
妙法蓮華經觀世音菩薩普門品第二十五

爾時無盡意菩薩即從座起。偏袒右肩合掌向佛而作是言。世尊觀世音菩薩以何因縁名觀世音。佛告無盡意菩薩。善男子。若有無量百千萬億衆生受諸苦惱。聞是觀世音菩薩。一心稱名。觀世音菩薩即時觀其音聲皆得解脱。若有持是觀世音菩薩名者。設入大火火不能燒。由是菩薩威神力故。若爲大水所漂。稱其名號即得淺處。若有百千萬億衆生。爲求金銀琉璃車𤦲馬瑙珊瑚虎珀眞珠等寶。入於大海。假使黒風吹其船舫。飄墮羅刹鬼國。其中若有乃至一人。稱觀世音菩薩名者。是諸人等。皆得解脱羅刹之難。以是因縁名觀世音。若復有人。臨當被害。稱觀世音菩薩名者。彼所執刀杖。尋段段壞。而得解脱。若三千大千國土滿中夜叉羅刹。欲來惱人。聞其稱觀世音菩薩名者。是諸惡鬼。尚不能以惡眼視之。況復加害。設復有人。若有罪若無罪。杻械枷鎖檢繋其身。稱觀世音菩薩名者。皆悉斷壞即得解脱。若三千大千國土滿中怨賊。有一商主將諸商人。齎持重寶經過嶮路。其中一人作是唱言。諸善男子勿得恐怖。汝等。應當一心稱觀世音菩薩名號。是菩薩能以無畏施於衆生。汝等。若稱名者。於此怨賊當得解脱。衆商人聞倶發聲言南無觀世音菩薩。稱其名故即得解脱。無盡意。觀世音菩薩摩訶薩。威神之力巍巍如是。若有衆生多於婬欲。常念恭敬觀世音菩薩。便得離欲。若多瞋恚。常念恭敬觀世音菩薩。便得離瞋。若多愚癡。常念恭敬觀世音菩薩。便得離癡。無盡意。觀世音菩薩。有如是等大威神力多所饒益。是故衆生常應心念。若有女人設欲求男。禮拜供養觀世音菩薩。便生福徳智慧之男。設欲求女。便生端正有相之女。宿殖徳本衆人愛敬。無盡意。觀世音菩薩。有如是力。若有衆生。恭敬禮拜觀世音菩薩。福不唐捐。是故衆生。皆應受持觀世音菩薩名號。無盡意。若有人受持六十二億恒河沙菩薩名字。復盡形供養飮食衣服臥具醫藥。於汝意云何。是善男子善女人功徳多不。無盡意言。甚多世尊。佛言。若復有人受持觀世音菩薩名號。乃至一時禮拜供養。是二人福正等無異。於百千萬億劫不可窮盡。無盡意。受持觀世音菩薩名號。得如是無量無邊福徳之利

無盡意菩薩白佛言。世尊。觀世音菩薩。云何遊此娑婆世界。云何而爲衆生説法。方便之力。其事云何。佛告無盡意菩薩。善男子。若有國土衆生應以佛身得度者。觀世音菩薩。即現佛身而爲説法。應以辟支佛身得度者。即現辟支佛身而爲説法。應以聲聞身得度者。即現聲聞身而爲説法。應以梵王身得度者。即現梵王身而爲説法。應以帝釋身得度者。即現帝釋身而爲説法。應以自在天身得度者。即現自在天身而爲説法。應以大自在天身得度者。即現大自在天身而爲説法。應以天大將軍身得度者。即現天大將軍身而爲説法。應以毘沙門身得度者。即現毘沙門身而爲説法。應以小王身得度者。即現小王身而爲説法。應以長者身得度者。即現長者身而爲説法。應以居士身得度者。即現居士身而爲説法。應以宰官身得度者。即現宰官身而爲説法。應以婆羅門身得度者。即現婆羅門身而爲説法。應以比丘比丘尼優婆塞優婆夷身得度者。即現比丘比丘尼優婆塞優婆夷身而爲説法。應以長者居士宰官婆羅門婦女身得度者。即現婦女身而爲説法。應以童男童女身得度者。即現童男童女身而爲説法。應以天龍夜叉乾闥婆阿修羅迦樓羅緊那羅摩睺羅伽人非人等身得度者。即皆現之而爲説法。應以執金剛身得度者。即現執金剛身而爲説法。無盡意。是觀世音菩薩。成就如是功徳。以種種形遊諸國土度脱衆生。是故汝等。應當一心供養觀世音菩薩。是觀世音菩薩摩訶薩。於怖畏急難之中能施無畏。是故此娑婆世界。皆號之爲施無畏者。無盡意菩薩白佛言。世尊。我今當供養觀世音菩薩。即解頸衆寶珠瓔珞。價直百千兩金。而以與之。作是言。仁者。受此法施珍寶瓔珞。時觀世音菩薩不肯受之。無盡意復白觀世音菩薩言。仁者。愍我等故受此瓔珞

爾時佛告觀世音菩薩。當愍此無盡意菩薩及四衆天龍夜叉乾闥婆阿修羅迦樓羅緊那羅摩睺羅伽人非人等故。受是瓔珞。即時觀世音菩薩愍諸四衆及於天龍人非人等。受其瓔珞。分作二分。一分奉釋迦牟尼佛。一分奉多寶佛塔。無盡意。觀世音菩薩。有如是自在神力。遊於娑婆世界。爾時無盡意菩薩。以偈問曰

　　世尊妙相具　我今重問彼

　　佛子何因縁　名爲觀世音

　　具足妙相尊　偈答無盡意

　　汝聽觀音行　善應諸方所

　　弘誓深如海　歴劫不思議

　　侍多千億佛　發大清淨願

　　我爲汝略説　聞名及見身

　　心念不空過　能滅諸有苦

　　假使興害意　推落大火坑

　　念彼觀音力　火坑變成池

　　或漂流巨海　龍魚諸鬼難

　　念彼觀音力　波浪不能沒

　　或在須彌峯　爲人所推墮

　　念彼觀音力　如日虚空住

　　或被惡人逐　墮落金剛山

　　念彼觀音力　不能損一毛

　　或値怨賊繞　各執刀加害

　　念彼觀音力　咸即起慈心

　　或遭王難苦　臨刑欲壽終

　　念彼觀音力　刀尋叚叚壞

　　或囚禁枷鎖　手足被杻械

　　念彼觀音力　釋然得解脱

　　呪詛諸毒藥　所欲害身者

　　念彼觀音力　還著於本人

　　或遇惡羅刹　毒龍諸鬼等

　　念彼觀音力　時悉不敢害

　　若惡獸圍遶　利牙爪可怖

　　念彼觀音力　疾走無邊方

　　蚖蛇及蝮蠍　氣毒煙火燃

　　念彼觀音力　尋聲自迴去

　　雲雷鼓掣電　降雹澍大雨

　　念彼觀音力　應時得消散

　　衆生被困厄　無量苦逼身

　　觀音妙智力　能救世間苦

　　具足神通力　廣修智方便

　　十方諸國土　無刹不現身

　　種種諸惡趣　地獄鬼畜生

　　生老病死苦　以漸悉令滅

　　眞觀清淨觀　廣大智慧觀

　　悲觀及慈觀　常願常瞻仰

　　無垢清淨光　慧日破諸闇

　　能伏災風火　普明照世間

　　悲體戒雷震　慈意妙大雲

　　澍甘露法雨　滅除煩惱焔

　　諍訟經官處　怖畏軍陣中

　　念彼觀音力　衆怨悉退散

　　妙音觀世音　梵音海潮音

　　勝彼世間音　是故須常念

　　念念勿生疑　觀世音淨聖

　　於苦惱死厄　能爲作依怙

　　具一切功徳　慈眼視衆生

　　福聚海無量　是故應頂禮

爾時持地菩薩即從座起。前白佛言。世尊。若有衆生。聞是觀世音菩薩品自在之業普門示現神通力者。當知是人功徳不少。佛説是普門品時。衆中八萬四千衆生。皆發無等等阿耨多羅三藐三菩提心

脚注

関連リンク 
東京大学大正新脩大藏經テキストデータベース

大正新脩大蔵経/第九巻法華部全・華厳部上/妙法蓮華経